Oľšov

Oľšov je obec na Slovensku v okrese Sabinov.

 Polohopis  
Obec Oľšov leží na pomedzí Levočských vrchov a Šarišskej vrchoviny v nadmorskej výške okolo 460 m. Podnebie je tu mierne. Teploty v lete sú aj od 30 do 34°C. V zimných mesiacoch sa pohybujú od –1 do –6°C cez deň a v noci dosahujú niekedy až -24°C.

Chotár obce je čiastočne odlesnený. Povrch na podloží centrálnokarpatského flyšu tvoria pahorkatiny a hornatiny. Sú tu aj 3 sírnaté minerálne pramene. V chotári prevažujú oglejené a kyslé pôdy. V severnej časti je smrekový les.

 Časti obce 
Toryské, Komora, Zvyše, Peklisko, Buč, Pivnice, Hartmanovo, Ležisko, Dolky atď.

 Vodné toky 
Obcou preteká miestny potok Hanovec.

 Symboly obce 
Erb – Pri koncipovaní návrhu obecného erbu sa za vzor zobral starší odtlačok historickej pečate z roku 1787.  Sú to v  modrom štíte hviezdicovito na seba položené tri zlaté ryby.

 Dejiny  
náhľad|Nový kostol, rok 2009
Prvý písomný doklad o dedine pochádza z roku 1309. Názov obce je odvodený podľa chotára Oľchy. V 16. storočí sa v dedine usadili noví obyvatelia v asi 20 obývaných poddanských domov. V roku 1787 bolo v obci 30 domov a 282 obyvateľov a v roku 1828 už 42 domov, v ktorých žilo 327 obyvateľov. Boli to prevažne želiari, ktorí sa zaoberali poľnohospodárstvom a chovom dobytka. Podľa sčítania obyvateľov bolo v roku 1950 v obci 284 osôb, z toho 282 slovenskej národnosti a 2 českej národnosti. Podľa náboženstva 281 rímskokatolíckeho a 3 židovského vyznania. Podľa zamestnania 270 občanov z roľníckeho prostredia, 12 z pracovnej inteligencie.

Významnejšie obecné udalosti

Rok 1960
 zavedenie elektriny.
Rok 1962
 začal v obci prvýkrát premávať autobus.
Rok 2004
 8. augusta slávnostne vysvätený nový kostolík.
 8. augusta obec navštívil Mons. Alojz Tkáč, košický arcibiskup – metropolita.
Rok 2007
 ukončenie výstavby kanalizácie
 výstavba oporného múra a rekonštrukcia cesty nad oporným múrom
 rekonštrukcia vstupu na miestny cintorín.
Rok 2008
 dostavba vodovodu.
 rekonštrukcia budovy školy.
Rok 2009
 9. augusta – obyvatelia obce spolu so svojimi rodákmi a v prítomnosti mnohých hostí oslávili 700. výročie prvej písomnej zmienky o obci Oľšov

 Politika 
 Obecná politika 
Starosta: Karol Pinčák (KDH)

Poslanci obecného zastupiteľstva:
 Dušan Jašš, (NEKA)
 Ján Bučko, (SMER-SD)
 Ing. Šimon Štieber, (NEKA)
 Vladislav Vysocký, (KDH)
 Anna Bučková, (KDH)

 Obyvateľstvo 
K 31. decembru 2003 žilo v 85 rodinných domoch 412 obyvateľov z toho 207 žien. Z toho vo veku
od 0 – 15 rokov 148 obyvateľov
od 15 – 18 rokov 9 obyvateľov
od 18 – 60 rokov 90 obyvateľov

K 31. decembru 2021 žilo v obci 370 obyvateľov a bolo tu 103 rodinných domov.

 Kultúra a zaujímavosti  
 Pamiatky 
Kostol
Existenciu kostola v Oľšove historické pramene spomínajú  už pred rokom 1330.  Kostol bol zasvätený apoštolom Šimonovi a Júdovi Počas reformácie kostol zabrali evanjelici. V roku 1749 bol kostol vrátený katolíkom a v roku 1879 bol vybudovaný  nový kostol. Pretože tento kostol už nespĺňal požiadavky nových liturgických smerníc II. vatikánskeho koncilu, ale aj z kapacitných dôvodov  farníci v  roku 2002 pristúpili k jeho rekonštrukcii. Terajší kostol a jeho oltár slávnostne konsekroval 8. augusta 2004 Mons. Alojz Tkáč, košický arcibiskup – metropolita.

Pamätník padlým a účastníkom 2. svetovej vojny
občanom z obce, bol slávnostne odhalený 29. augusta 2014.

 Šport 
Obecný úrad každý rok pri príležitosti dňa detí uskutočňuje, v spolupráci s vedením tunajšej školy, športový deň pre detí základnej a materskej školy.

 Pravidelné podujatia 
Každoročne obecný úrad v spolupráci so ZŠ poriada posedenie pre dôchodcov nad 60 rokov. Podujatie je sprevádzané kultúrnym programom, ktorý pripravia žiaci ZŠ.

V obci je dievčenský súbor Bambíno. Súbor pravidelne účinkuje pri každej svätej omši.

 Hospodárstvo a infraštruktúra  
 Doprava 
Pravidelná autobusová doprava v obci začala 30. marca 1962. Dnes premáva autobus 11x v týždni, 1x v sobotu a 3x v nedeľu.

 Dôležité firmy 
V obci okrem súkromného hospodárstva nefunguje žiadna iná výroba. Sú tu dve malopredajne. Jedna je v súkromnom vlastníctve a druhá je COOP Jednota.

 Školstvo  
Budova školy patrí medzi obecné pamiatky. Vznikla v roku 1919. Vyučovanie je v dvoch triedach pre ročníky 1 až 4. Počet žiakov 30. V popoludňajších hodinách funguje materská škôlka pre 14 detí v predškolskom veku. Riaditeľom školy je Mgr. Jozef Višňovský.

 Osobnosti  
Mária Čekanová rod. Duchoňová
Dlhoročná učiteľka a neskoršie aj riaditeľka miestnej ľudovej, obecnej aj základnej školy. Pochádzala z moravského mesta Bučovice. V obci Oľšov a v okolitých dedinách pôsobila od roku 1932 takmer celý svoj život. Vychovala stovky žiakov a mala veľký pozitívny vplyv na celkové zvýšenie vzdelanosti a kultúry obyvateľov v tomto regióne.

 Galéria 

 Referencie 

 Iné projekty 

 Použitá literatúra 



 Externé odkazy 



Kategória:Obce okresu Sabinov